Til

Folketinget - Skatteudvalget

Til udvalgets orientering vedlægges høringsskema samt de modtagne høringssvar vedrørende L 192 – Forslag til lov om ændring af afskrivningsloven (Forhøjelse af afskrivningsgrundlaget for investeringer i nye driftsmidler).

Thor Möger Pedersen

 /Marianne Sigetty

Høringsskema indeholdende høringssvar og kommentarer hertil vedrørende L 192 – Forslag til lov om ændring af afskrivningsloven (Forhøjelse af afskrivningsgrundlaget for investeringer i nye driftsmidler).

| **Organisation** | **Bemærkninger** | **Kommentar** |
| --- | --- | --- |
| Advokatrådet | Til høringsfristen på 6 dage bemærker Advokatrådet, at en sådan frist i realiteten udelukker en nærmere stillingtagen til de forslag, der er indeholdt i høringsmaterialet. Det må på den baggrund påregnes, at en række myndigheder og organisationer reelt ikke har mulighed for at udfylde den funktion som høringspart, som det lovforberedende arbejde normalt trækker på som led i kvalitetssikringen af ny regulering og som led i en almindelig, demokratisk proces. Advokatrådet skal desuden henvise til, at regeringen i sit regeringsgrundlag under overskriften ”god regeringsførelse” blandt andet har anført, at ” Regeringen vil i tæt samarbejde med Folketinget sikre høj lovkvalitet gennem rimelige høringsfrister, der sikrer, at organisationer og andre høringsparter har ordentlig tid til at gennemgå lovforslag og udarbejde kommentarer. Samt at høringssvar og et høringsnotat med ministeriets bemærkninger foreligger i god tid forud for førstebehandlingen”. Advokatrådet finder det på den anførte baggrund særdeles beklageligt, at man i denne sag har udsendt høringsmaterialet med en så kort frist.Advokatrådet har foretaget en summarisk gennemgang af det fremsendte og har ikke umiddelbart indholdsmæssige bemærkninger til høringssagen. | Lovforslaget blev sendt i høring samtidig med fremsættelsen. Det har af tidsmæssige årsager grundet forslagets tilknytning til regeringens fremlæggelse af sin skattereform ikke været muligt at sende forslaget i høring forud for fremsættelsen.Høringsfristen er fastsat på baggrund af en tidspresset proces, hvor det skal sikres, at Folketinget vedtager lovforslaget hurtigst muligt, da usikkerhed om en eventuel vedtagelse vil indebære, at virksomhederne tilbageholder eventuelle planlagte investeringer.Ved fastsættelsen af høringsfristen er der således sket en afvejning af en række modsatrettede hensyn, herunder hensynet til høringsparterne, hensynet til at undergive høringssvarene en seriøs overvejelse og kommentering i Skatteministeriet og hensynet til en ordentlig lovproces i Folketinget.Det er derfor med stor tilfredshed og anerkendelse, at Skatteministeriet – selv under disse krævende vilkår – i høringsprocessen har modtaget højt kvalificerede input fra interesseorganisationer, faglige sammenslutninger og andre.  |
| agroSkat | Peger på behovet for at tilpasse forslaget til afskrivningslovens § 8 om negativ saldo og § 9 om opgørelse af fortjeneste/tab ved salg af virksomheden. Finder, at saldoen efter den foreslåede § 5 D vedr. fabriksnye maskiner og saldoen efter den almindelige driftsmiddelsaldo efter afskrivningslovens § 5 bør behandles under et i forhold til §§ 8 og 9. Formålet hermed er at sikre, at f.eks. en evt. positiv saldo efter § 5 D kan bruges til at udligne en evt. negativ saldo efter § 5. Finder i øvrigt, at opdelingen i to saldi må indebære, at der kan vælges forskellig afskrivningsprocent for de to saldo.  | Problemstillingen vil blive overvejet. Det er i øvrigt korrekt, at der efter L 192 som fremsat kan anvendes forskellig afskrivningsprocent for de to saldi i hhv. § 5 D og § 5, men den årlige afskrivningsprocent kan for ingen af de to saldi overstige 25 pct. |
| ATP | Ingen bemærkninger. |  |
| Danmarks Rederiforening | Ingen bemærkninger. |  |
| Dansk Byggeri | Dansk Byggeri ser positivt på, at der gives et investeringsvindue, således at investeringer rykkes frem. Finder dog, at forslaget har en række uhensigtsmæssigheder i forhold til 1) nystartede virksomheder, der kører med underskud, 2) øvrige virksomheder med lav indtjening, der har svært ved at drage nytte af et øget afskrivningsgrundlag og 3) især små og mellemstore virksomheder, som vil have meget begrænset glæde af forslaget. Dansk Byggeri foreslår i stedet en ordning, hvor regeringens forslag kun skal gælde for investeringer over 10 mio. kr., og hvor investeringer på 10 mio. kr. eller derunder præmieres i form af forskellige kombinationer af 115 pct. af anskaffelsessummen som hhv. straks-afskrivning og/eller skattekredit, yderligere gradueret efter investeringens karakter af produktionsudstyr hhv. innovation.  | Som en del af finanslovsaftalen for 2013 fik regeringen gennemført lov nr. 1379 af 28. december 2011 om skattekreditter, dvs. udbetaling af skatteværdien af en virksomheds underskud som følge af forsknings- og udviklingsaktiviteter. Denne ordning er til gavn for virksomheder med underskud. L 192 har til formål at åbne et investeringsvindue for her og nu at fremme private investeringer og sætte skub i økonomien, så der skabes nye arbejdspladser og jobs i Danmark. Regeringen finder, at dette mest målrettet gøres ved at forbedre afskrivningsmulighederne midlertidigt som foreslået i L 192. Dette vil have størst effekt i forhold til virksomheder, som p.t. har skattemæssigt overskud, og dette kan være små og mellemstore virksomheder såvel som store virksomheder.  |
| Dansk Erhverv | Støtter initiativet omkring forhøjelse af afskrivningsgrundlaget for investeringer i driftsmidler, men finder, at der er behov for at udnytte de digitale ressourcer bedre. På den baggrund foreslås en løsning, der rummer indkøb af it-hardware, it-rådgivning og it-uddannelse. Vil gerne have bekræftet, at virksomhederne ifølge lovteksten og lovforslagets specielle bemærkninger kan vælge mellem 115 pct.sreglen og de almindelige afskrivningsregler, og at 115 pct.s muligheden således også gives for investeringer i eksempelvis software.Anbefaler, at leasing af driftsaktiver gives samme gunstige skattemæssige stilling som køb af driftsmidler.  | It-hardware er allerede omfattet af L 192, idet 115 pct.s muligheden også kan vælges for investeringer i it-hardware, men almindelige driftsomkostninger er ikke omfattet af 115 pct.s muligheden.Det kan bekræftes, at virksomhederne ved anskaffelse af software kan vælge mellem afskrivning efter den almindelige afskrivningsmetode for driftsmidler efter afskrivningslovens § 5 og 115 pct.s muligheden efter den foreslåede § 5 D. Software kan imidlertid også vælges straksafskrevet efter afskrivningslovens § 6. Virksomhederne kan dog ikke både vælge afskrivning på et 115 pct.sgrundlag efter § 5 D og straksafskrivning efter § 6. Det samme gør sig gældende for andre driftsmidler, som i dag kan vælges straksafskrevet efter § 6.Der henvises til kommentaren til høringssvaret fra Finans og Leasing.  |
| DI | Ingen tekniske bemærkninger. |  |
| Finans og Leasing | Finder det vigtigt, at det set fra virksomhedens side ikke er afgørende, om et driftsaktiv anskaffes via en finansieringsløsning (lån, kassekredit mv.), hvor virksomheden formelt set bliver ejer af aktivet, frem for via leasing.Finder, at leasingselskaber, der i dag er omfattet af afskrivningslovens § 5, stk. 4, også bør kunne opnå den øgede afskrivningsret. For at opnå dette kræves der en ændring af formuleringen af § 5 D, stk. 6. I modsat fald vil leasingselskaber, der i dag opererer under § 5, stk. 4, reelt være tvunget til at søge om tilladelse efter § 5, stk. 6, hvilket vil påføre SKAT arbejde og leasingselskaberne administrative omkostninger.Har forstået lovforslaget således, at virksomheden kan vælge ikke at straksafskrive på f.eks. it-software og dermed opnå det forøgede afskrivningsgrundlag efter lovforslaget.Er uforstående over for, hvorfor personbiler undtages fra lovforslaget.  | Efter L 192 kan der ikke opnås 115 pct.s fradrag for almindelige driftsudgifter til f.eks. leasing af driftsaktiver, men leasingselskaber vil få mulighed for at vælge et 115 pct.s afskrivningsgrundlag for deres udgifter til køb af driftsmidler på samme vilkår, som gælder i dag for at opnå 100 pct.s afskrivningsgrundlaget, se nedenfor. Men en virksomhed, som leaser et driftsmiddel, kan som nævnt ikke få 115 pct.s fradrag for udgiften hertil. Hvis dette var tilfældet, ville leasingtager og leasinggiver samlet set blive favoriseret i forhold til situationerne ved køb af driftsmidler, hvor det kun er køberen, der får det forhøjede afskrivningsgrundlag. Finans og Leasing har ret i, at der kræves en ændring af lovteksten for at opnå det resultat, som Finans og Leasing beskriver. Der vil blive stillet ændringsforslag herom til L 192 som fremsat. Formålet hermed er, at leasingselskaber skal have adgang til 115 pct.s afskrivningsgrundlaget på samme vilkår, som gælder for disse selskaber i dag for at opnå 100 pct.s afskrivningsgrundlaget.Finans og Leasings forståelse af lovforslaget er korrekt. Der henvises til kommentarerne til høringssvarene fra hhv. IT-Branchen og Dansk Erhverv.Det er mest hensigtsmæssigt, at investeringsvinduet anvendes til at investere i driftsmidler, som bruges direkte i produktionen. Derfor er personbiler ikke omfattet, mens f.eks. varebiler, lastbiler og traktorer er omfattet af ordningen. |
| FSR – Danske Revisorer | Stiller sig positiv til lovforslaget. Finder dog, at der vil opnås en større effekt, hvis der i stedet for at øge afskrivningsgrundlaget blev givet mulighed for at fratrække de ekstra 15 pct. som straksafskrivning.Ad § 5 D, stk. 1: Det forekommer ikke klart, hvad der forstås ved fabriksnye driftsmidler, ligesom det i de fleste situationer vil være lige så relevant at give det ekstra fradrag til anskaffelse af brugte driftsmidler.Ad § 5 D, stk. 2: Som den foreslåede bestemmelse er formuleret, kander afskrives efter § 5 D, hvis nye driftsmidler ikke vælges straks-afskrevet, men ifølge de generelle bemærkninger omfattes driftsmidler, der **kan** straksafskrives, ikke af forslaget. Mnisteriet anmodes om at bekræfte, at lovforslagets ordlyd erafgørende, og at der således kan ekstraafskrives, hvis der ikke vælges straksafskrivning.Ad § 5 D, stk. 3: Efter den foreslåede stk. 3 finder den udvidede afskrivningsret ikke anvendelse for udgifter til anskaffelse af personbiler og skibe. Ifølge de specielle bemærkninger defineres en personbil som en bil, der er indrettet til befordring af højest 9 personer inklusive føreren. En varebil er derfor omfattet af reglerne. FSR antager, at forskellen mellem en varebil, der jo også kan befordre under 9 personer, og en personbil, er, at varebilen er udstyret med gule plader eller papegøjeplader, samt at varebilen har en totalvægt under 4 tons? Ministeriet bedes uddybe afgrænsningen nærmere. | Der henvises til kommentaren til høringssvaret fra Dansk Byggeri med hensyn til baggrunden for valget af afskrivningsmodellen i L 192.Brugte driftsmidler er holdt uden for ordningen som et værn mod misbrug af det forhøjede afskrivningsgrundlag ved videresalg. Til illustration af, hvad der forstås ved fabriksnye driftsmidler kan nævnes et grænsetilfælde, hvor en virksomhed selv har produceret driftsmidlet og derpå anvender det i egen produktion. Et sådant driftsmiddel vil være omfattet af 115 pct.s muligheden, men en eventuel senere køber af driftsmidlet vil ikke kunne opnå et 115 pct. afskrivningsgrundlag på grundlag af dette driftsmiddel.Det kan bekræftes, at lovforslagets ordlyd er afgørende. Der henvises til kommentarerne til høringssvarene fra hhv. IT-Branchen og Dansk Erhverv.Definitionen af personbiler er udformet under inspiration af § 2, nr. 1, i lov nr. 372 af 2. juni 1999 om miljøbidrag og godtgørelse i forbindelse med ophugning og skrotning af biler. I denne lovs § 2, nr. 2, defineres varebiler som biler, der er indrettet til at benyttes til godsbefordring, og som har en tilladt totalvægt på ikke over 3500 kg. Nævnte lovs definitioner af hhv. personbiler og varebiler vil være retningsgivende for afgrænsningen mellem personbiler og varebiler i relation til § 5 D. |
| Forsikring & Pension | Ingen bemærkninger. |  |
| HK Handel | HK/Privat og HK Handel bakker op om regeringens intention om at sætte gang i væksten i den private sektor og derigennem skabe flere jobs til gavn for de ledige og for hele samfundet. Der er dog grund til at være opmærksom på, at 2 ud af 3 privatansatte rent faktisk arbejder i serviceerhvervene. Det betyder, at regeringens forslag alt andet lige kun kommer ca. 1/3 af det private arbejdsmarked til gode. Regeringen opfordres til at have en ambition om at skabe vækst i hele den private sektor og ikke mindst i de store serviceerhverv. Derfor foreslås, at forhøjelsen af afskrivningsgrundlaget udvides til at omfatte it-investeringer i software og ikke mindst i den eventuelt relevante opkvalificering af de pågældende medarbejdere. | L 192 giver også adgang til forhøjelse af afskrivningsgrundlaget for driftsaktiver og inventar i servicefagene. F.eks. er it-hardware og it-software omfattet af forslaget, men der kan ikke opnås forhøjet fradragsgrundlag for almindelige driftsudgifter. Der henvises til kommentarerne til høringssvarene fra Dansk Erhverv. |
| Håndværksrådet | Bakker op om grundtanken i forslaget.Ad § 1: Håndværksrådet noterer sig, at lovforslaget lægger op til et tidsbegrænset investeringsvindue. Håndværksrådet finder, at de forbedrede muligheder for afskrivning bør gøres permanente. De forbedrede afskrivningsvilkår er alene forbeholdt køb af fabriksnye driftsmidler. Baggrunden for dette er, at man ønsker at undgå misbrug ved koncerninterne overdragelser eller bytte. Da køb af brugte driftsmidler kan være en rigtig god investering i forbedret produktivitet for en række virksomheder, foreslås det, at virksomheder, der ikke er koncernforbundne, skal have mulighed for at anvende muligheden for at forhøje afskrivningsgrundlaget ved køb af brugte driftsmidler. Ad § 2: Håndværksrådet konstaterer med stor tilfredshed, at loven får virkning fra og med 30. maj 2012. Det er vigtigt, at lovforslaget får virkning fra fremsættelsestidspunktet, da usikkerhed om en eventuel vedtagelse ellers vil indebære, at virksomhederne tilbageholder eventuelle planlagte investeringer. | Det primære formål med forslaget er her og nu at forbedre virksomhedernes afskrivningsgrundlag for investeringer i driftsmidler for at øge beskæftigelsen på kort sigt.En ordning med forhøjet afskrivningsgrundlag ved overdragelse af brugte driftsmidler ville ikke alene kunne misbruges ved koncerninterne overdragelser, men også ved overdragelser mellem parter i almindelighed.Regeringen er enig heri. |
| IT-Branchen | Generelt ser IT-Branchen positivt på de nye afskrivningsmuligheder, der gerne skulle styrke investeringslysten i erhvervslivet – ikke mindst når det gælder investeringer i it-driftsmidler. It kan øge produktiviteten i erhvervslivet, og her er forbedrede afskrivningsmuligheder for både hardware og software et centralt og væsentligt element.Konkret i forhold til lovforslaget er de forbedrede afskrivningsmuligheder for hardware dækket af forslagets § 5 D. I forhold til software vil IT-Branchen dog gerne henlede opmærksomheden på en uklarhed mellem lovforslagets lovtekst og de almindelige bemærkninger. Ifølge gældende ret kan virksomheder vælge at straksafskrive f.eks. EDB-software, jf. afskrivningslovens § 6. Da dette i dag er en valgmulighed i forhold til afskrivningslovens § 5, bør man med samme konsekvens kunne vælge at følge bestemmelserne i § 5 D og dermed opnå det ekstra afskrivningsgrundlag på 15 pct. for investeringer i software. Lovforslagets almindelige bemærkninger nævner imidlertid: ’Investeringer, der kan straksafskrives efter gældende regler, f.eks. software, omfattes ikke af forslaget’. IT-Branchen mener, at lovteksten og de særlige bemærkninger bør lægges til grund for vurderingen, således at virksomheder ligesom i dag vil kunne vælge at afskrive software efter bestemmelserne i § 5, herunder det tilføjede § 5 D, og dermed opnå det ekstra afskrivningsgrundlag på 15 pct. | Det er lovteksten, der vil blive lagt til grund med hensyn til software og andre driftsmidler, der i dag kan vælges straksafskrevet i stedet for saldoafskrevet efter den almindelige saldoafskrivningsmetode for driftsmidler. Dermed kan det forhøjede afskrivningsgrundlag også vælges for f.eks. software, men kun hvis der ikke straksafskrives. Der kan efter L 192 også vælges forhøjet afskrivningsgrundlag for hardware, der i dag behandles efter den almindelige saldoafskrivningsmetode for driftsmidler. |
| KL | Ingen bemærkninger. |  |
| Landbrug & Fødevarer | Efter nogle overordnede betragtninger om skattereformen mv. henvises til høringssvaret fra Videncentret for Landbrug.  | Der henvises til kommentaren til høringssvaret fra Videncentret for Landbrug. |
| Realkreditforeningen | Ingen bemærkninger |  |
| Realkreditrådet | Har noteret en enkelt uklarhed mellem lovteksten og de almindelige bemærkninger med hensyn til behandlingen af software og andre driftsmidler, som kan straksafskrives i dag. | Det er lovteksten, der vil komme til at gælde. Der henvises til kommentarerne til høringssvarene fra hhv. IT-Branchen og Dansk Erhverv. |
| SRF Skattefaglig | Efterlyser bl.a. en nærmere definition af, hvad der forstås ved ”fabriksny”. | Der henvises til kommentaren til høringssvaret fra FSR. |
| Videncentret for Landbrug | Mener, at det ikke fremgår af lovteksten, at infrastrukturanlæg mv. ikke er omfattet af § 5 D om et forhøjet afskrivningsgrundlag. Kan det bekræftes, at etablerings- og iværksætterkontoordningernes regler kan anvendes i forbindelse med anskaffelse af driftsmidler, der indgår i det forhøjede afskrivningsgrundlag efter § 5 D?Efterlyser en mere detaljeret afgrænsning af ”fabriksnye”.Det ønskes afklaret, hvorvidt forbedringsudgifter, reparationsudgifter og udbetalt forsikring/erstatning kan indgå på den særskilte saldo med 115 pct.Finder det uklart, om tabsreglen i afskrivningslovens § 5 A gælder for driftsmidler, der vælges afskrevet efter den foreslåede § 5 D.Der bør ske afklaring af forholdet mellem den foreslåede § 5 D og de gældende §§ 8 og 9.Der spørges til behandlingen af VE-anlæg.  | Det fremgår klart af lovteksten i § 5 D, stk. 1, at infrastrukturanlæg mv. ikke er omfattet. Efter bestemmelsen kan der vælges afskrivning efter § 5 D ”i stedet for” efter § 5, som ikke omfatter infrastrukturanlæg mv.Ja. Det kan bekræftes.Der henvises til kommentaren til høringssvaret fra FSR.De omtalte udgifter kan ikke indgå på den særskilte saldo med 115 pct., men skal indgå på den almindelige driftsmiddelsaldo.Der vil blive stillet ændringsforslag til L 192 som fremsat om indsættelse af en klar hjemmel til, at reglen om tabsfradrag i afskrivningslovens § 5 A også gælder for driftsmidler, der vælges afskrevet på et afskrivningsgrundlag på 115 pct.Problemstillingen vil blive overvejet.VE-anlæg (vedvarende energianlæg) er omfattet af ordningen med et forhøjet afskrivningsgrundlag i det omfang, de er afskrivningsberettigede efter afskrivningslovens § 5. |